Kes riputas Maarjamäele plakati? – Propastop
03.08.2020
Eelmise nädala alguses jõudis Eesti meediasse uudis, mis andis teada, et Maarjamäe nõukaaegsele memoriaalile on püstitatud plakat kirjaga “SOS! Vajab remonti”. Juhtum algatas ajakirjanduses arutelu memoriaali tuleviku üle: kas ja kes selle peaks remontima või tuleks objekt hoopis lammutada.
Kuna plakati heiskajad ja sellega meediasündmuse käivitajad on jäänud selgusetuks, siis proovib Propastop selle välja uurida. Kaasame selleks lugejad. Kui sul on juhtumi kohta informatsiooni, siis jaga seda Propastopi Facebooki lehel, kirjuta Messengeris või saada e-kiri aadressile [email protected]. Kui soovid, et sinu nime või jagatud teavet blogis ei avalikustataks, siis märgi see oma teate juurde.
Miks pöörame juhtumile nii palju tähelepanu? 2018. aastal toimus Kremli propagandameedias Eesti vastu rünnak, mis sai alguse just Maarjamäe kompleksi lammutamist puudutavast valeuudisest. Kui siia lisada veel arvukad teised mälestusmärkide-teemalised propagandasüüdistused, siis tahame olla kindlad, et plakati taga ei ole välismaist infooperatsiooni.
Juhtumi aegrida on järgmine:
Pühapäev, 26. juuli
Millal plakat välja riputati? Kui leiad foto- või videomaterjali (turistide fotod, autokaamera salvestised vms), mis annab plagu püstitamise ajast infot, siis jaga seda. Kas on pilte memoriaalist päev enne, kui plakatit veel ei olnud? Vahest on materjalil näha ka inimesi, kes plakatit riputavad?
Esmaspäev, 27. juuli
Esimese uudise plakatist avaldas venekeelne Delfi esmaspäeval kell 16:10. Juures oleva galerii autoriks on fotograaf Andres Putting.
Mupo patrull eemaldab plakati vahemikus 16:58 kuni 17:05. Patrulli kehakaamera salvestisest ilmuvad hiljem meediasse lõigud, millel näha täpne kellaaeg.
Kes ja millal teatas plakatist mupole? Propastop on saatnud selle kohta mupole päringu, kuid pole veel vastust saanud. Võimaliku uurimissuunana võib olla perspektiivikas ka plakati trükkija leidmine (juhul, kui see pole käsitsi valmistatud).
Teisipäev, 28 juuli
Plakatist kirjutavad TV3, Postimees, Delfi. Õhtuleht spekuleerib, et plakati on püstitanud “kohalik”. ERR teeb Aktuaalses Kaameras juhtumist videolõigu, teatades kindlas kõneviisis memoriaali ohtlikuks muutumisest, kommentaari küsitakse Tallinna abilinnapealt Andrei Novikovilt ja välisminister Urmas Reinsalult.
Juhtumist ilmub üks teade ka Kremli propagandameedias, õnneks on jäänud see seni ainukeseks. Lugu on avaldatud rubriigis “Sõda monumentide vastu” ja levitab valeinfot, nagu asuks Maarjamäel Tallinna vabastajate monument.
Neljapäev, 30. juuli
Tallinna televisioon (TTV) teeb Maarjamäest videolõigu ja tõstatab küsimuse, kas memoriaal tuleks remontida või lammutada. Lammutamise temaatika pealkirja sisse toomine on teema käsitluses uus pööre.  Video sisaldab intervjuud peaminister Jüri Rattaga ja taas Reinsaluga. Plakati püstitajaid mainitakse kui “keegi püstitas”.
Reede, 31. juuli
TTV loo põhjal avaldab artikli ka Tallinna ajaleht Pealinn, teatades pealkirjas, et Maarjamäe kompleks vajab kas uuendamist või lammutamist.
Kuna informatsiooni pole, on kõik alljärgnevad teooriad üksnes spekulatsioonid.
Kõige loogilisem oleks eeldada, et plakati püstitamise taga on inimesed või vabaühendus, mis Maarjamäe memoriaali korrastamise oma südameasjaks võtnud. Paraku pole Propastop selliseid inimesi leidnud. Kompleksi remontimise poolt pole keegi meedias sõna võtnud. Maarjamäest ei ole sel aastal kirjutanud ridagi Front Line nimeline klubi, mis Eestis nõukamonumente üles vuntsib.
Kui Maarjamäe remontimisest unistavad inimesed oleks olemas, siis pole selge, miks nad ennast varjavad. Annaks ju teemat ümbritsev meediatähelepanu oma sõnumit inimesteni viia.
Kas tegemist on Kremli infooperatsiooniga, mis püüab diskussiooni õhutada, et siis taas Eestit rünnata nagu 2018. aastal? Mingeid märke sellest ei ole, juhtum ei leia praktiliselt üldse kajastamist Kremli propagandakanalites, ehkki potentsiaal selleks on olemas.
Võimalik on oletada, et diskussiooni püütakse suunata kompleksi lammutamise suunas ja plakati taga võib olla näiteks mõni kinnisvaraarendaja. Spekulatsiooni kasuks räägib aga tõik, et Maarjamägi on juba seotud kinnisvaravaidlusega FCI Levadia jalgpallihalli rajamise ümber.
Spekuleerida saab, kas plakati taga pole mitte linnavõim ise, kes soovib Maarjamäele tähelepanu tõmmata ja saavutada selle remonti riigi rahadega. Teooria kasuks räägib tõik, et juhtumit kajastatakse aktiivselt Tallinna linnameedias. Et linn on teemast vägagi huvitatud, on viidanud ka näiteks Kesklinna linnakeskkonna osakonna juhataja Aigar Palsneri sõnad Delfile. Kui linnavõim pole ka plakatiga seotud, siis igatahes kasutab juhtumit oma seisukoha levitamiseks.
Loe lisaks astroturfingust ehk oma tegevuse maskeerimisest tavaliste inimeste rohujuuretasandi aktiivsuseks.
Pildid: kuvatõmmised postituses viidatud linkidelt.